
Uznesenie Okresný súd v Prievidzi vo veci starostlivosti o maloletú A. B., nar. XX.X.XXXX, zastúpenú kolíznym opatrovníkom, Úradom práce sociálnych vecí a rodiny Prievidza, dieťa rodičov: matky C. B., nar. XX.X.XXXX, trvale bytom D. XXX a otca E. B., nar. X.X.XXXX, zomrelého X.X.XXXX, naposledy bytom D., E. XXX/X, o zvýšení vyživovacej povinnosti otca k maloletému dieťaťu, takto rozhodol: I. Konanie z a s t a v u j e . odôvodnenie: 1. Matka maloletého dieťaťa sa podaným návrhom domáhala zvýšenia vyživovacej povinnosti otca z dôvodu nárastu nákladov na materiálne zabezpečenie dieťaťa, ku ktorému došlo od poslednej úpravy jeho vyživovacej povinnosti v roku 2016. Navrhla, aby vyživovacia povinnosť otca bola zvýšená od 1.8.2023 na sumu 200,- eur mesačne. 2. Dňa 9.5.2024 matka maloletého dieťaťa oznámila, že otec dieťaťa zomrel. Úmrtie otca dieťaťa dňa X.X.XXXX vyplýva z fotokópie úmrtného listu Matričného úradu Prievidza zo dňa 10.5.2024. 3. Podľa § 61 CSP, procesnú subjektivitu má ten, kto má spôsobilosť na práva a povinnosti, inak len ten, komu ju zákon priznáva. 4.
Podľa § 62 CSP ak strana nemá procesnú subjektivitu, súd konanie zastaví.
5. Podľa § 7 ods. 1, ods. 2 veta prvá Občianskeho zákonníka spôsobilosť fyzickej osoby mať práva a povinnosti vzniká narodením. Túto spôsobilosť má aj počaté dieťa, ak sa narodí živé. Smrťou táto spôsobilosť zanikne. 6. Jednou z podmienok konania je spôsobilosť byť účastníkom konania upravená vo vyššie citovaných zákonných ustanoveniach. Súd zistil, že otec dieťaťa zomrel dňa X.X.XXXX, dôsledkom čoho stratil spôsobilosť byť účastníkom konania. Uvedenú skutočnosť súd zistil z úmrtného listu Matričného úradu Prievidza. Strata spôsobilosti byť účastníkom konania po začatí konania v konaní o zvýšení vyživovacej povinnosti otca k maloletému dieťaťu bráni tomu, aby súd v prejednávanej veci pokračoval, nakoľko konanie vo veci starostlivosti o maloleté dieťa v súlade s ustanoveniami CMP je podmienené existenciou účastníka konania. Nakoľko konanie sa týka vyživovacej povinnosti zosnulého účastníka, ktorá je neprenosná na dedičov, ide o taký nedostatok procesnej podmienky, ktorú nemožno odstrániť, na základe čoho súd konanie vo veci podľa cit. ustanovenia § 62 CSP zastavil. Poučenie:
Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v troch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

